आरओ का मोटर ठीक कर रहा था युवक, करंट लगने से हुई मौत
डुमरियागंज। हिन्दुस्तान संवाद
डुमरियागंज कस्बे में इटवा मार्ग पर स्थित एक आरओ प्लांट चला रहे 27 वर्षीय युवक की बुधवार शाम प्लांट पर करंट लगने से मौत हो गई। मौत की जानकारी मिलते ही परिजनों में कोहराम मच गया। परिवारीजनों ने मृतक का अंतिम संस्कार कर दिया है।
डुमरियागंज के वार्ड नंबर दो आजाद नगर निवासी अब्दुल मन्नान ने बताया कि उनका बेटा नियामत अली डुमरियागंज से इटवा जाने वाले मार्ग पर आरओ प्लांट चला रहा था। बुधवार की शाम तीन बजे पानी की सप्लाई में किसी प्रकार की दिक्कत आने पर वह पम्प ठीक कर रहा था। उसी समय करंट की चपेट में आ गया। सूचना पाने के बाद मौके पर परिजन भी पहुंच गए। उसे इलाज के लिए एक निजी चिकित्सक के पास ले गए जहां जांच के बाद डॉक्टर ने उसे मृत घोषित कर दिया। शव घर लाकर खीरा मंडी स्थित कब्रिस्तान में अंतिम संस्कार कर दिया गया। थानाध्यक्ष केडी सिंह ने बताया कि घटना की जानकारी नहीं है।